A TANÁCS (EU) 2015/355 HATÁROZATA

(2015. március 2.)

az Európai Fejlesztési Alap bizottsága eljárási szabályzatának elfogadásáról

AZ EURÓPAI UNIÓ TANÁCSA,

tekintettel az Európai Unióról szóló szerződésre,

tekintettel az Európai Unió működéséről szóló szerződésre,

tekintettel az Európai Unió tagállamai kormányainak a Tanács keretében ülésező képviselői közötti, az AKCS–EU partnerségi megállapodással összhangban a 2014–2020 közötti időtartamra szóló többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra (1) (a továbbiakban: a belső megállapodás), és különösen annak 8. cikke (5) bekezdésére,

tekintettel az Európai Bizottság javaslatára,

mivel:

ELFOGADTA EZT A HATÁROZATOT:

1. cikk

A Tanács elfogadja az Európai Fejlesztési Alap bizottságának a mellékletben rögzített eljárási szabályzatát.

2. cikk

Ez a határozat az Európai Unió Hivatalos Lapjában történő kihirdetését követő napon lép hatályba.

(1) HL L 210., 2013.8.6., 1. o.

(2) HL L 317., 2000.12.15., 3. o.

(3) HL L 287., 2005.10.28., 4. o.

(4) HL L 287., 2010.11.4., 3. o.

(5) A Tanács határozata 2013/755/EU (2013. november 25.) az Európai Unió és a tengerentúli országok és területek társulásáról (tengerentúli társulási határozat) (HL L 344., 2013.12.19., 1. o.).

(6) A Tanács (EU) 2015/322 rendelete (2015. március 2.) a 11. Európai Fejlesztési Alap végrehajtásáról (HL L 58., 2015.3.3., 1. o.).

MELLÉKLET

AZ EURÓPAI FEJLESZTÉSI ALAP BIZOTTSÁGÁNAK ELJÁRÁSI SZABÁLYZATA

1. cikk

Összetétel

Az Európai Fejlesztési Alap bizottsága (a továbbiakban: a bizottság) a tagállamok delegációiból (a továbbiakban: a delegációk) áll, elnöke pedig a Bizottság képviselője.

A bizottsági tanácskozásokon részt vesz az Európai Beruházási Bank (EBB) megfigyelője, amennyiben a bankot érintő kérdésről van szó.

A Tanács Főtitkárságának egy képviselője megfigyelőként vesz részt az üléseken.

2. cikk

Előterjesztés a bizottságnak

(1) A bizottság részére az (EU) 2015/322 rendeletben (1) (a továbbiakban: az EFA végrehajtásáról szóló rendelet), különösen annak 7., 9. és 14. cikkében és – adott esetben – a 2013/755/EU tanácsi határozatban (2) (a továbbiakban: tengerentúli társulási határozat) meghatározott esetekben, az ezekben megállapított eljárások szerint kell előterjesztést tenni. A bizottság megnevezése a tengerentúli társulási határozat által ráruházott feladatok vonatkozásában az EFA–TOT-bizottság.

(2) Az (1) bekezdésben említett előterjesztési eseteken túlmenően:

a) a Bizottság honlapján időben közzéteszi a 11. Európai Fejlesztési Alap végrehajtásáról szóló rendelet 14. és 15. cikke alapján elfogadott határozatokat, és erről a lehető leggyorsabb és a legmegbízhatóbb elektronikus úton tájékoztatja a bizottságot;

b) a Bizottságnak tájékoztatni kell a bizottságot az éves cselekvési programok, egyedi és különleges intézkedések végrehajtásának olyan késedelméről vagy nehézségeiről – beleértve a költségvetési támogatási programok felfüggesztésére és újrakezdésére vonatkozó előzetes tájékoztatást is –, amelyek jelentős járulékos kötelezettségvállalást vagy olyan lényegi változásokat eredményezhetnek, amelyek nagy valószínűséggel a 11. EFA végrehajtásáról szóló rendelet rendelkezései alapján kötelező előterjesztéssel járhatnak.

3. cikk

Az ülés összehívása

(1) A bizottságot az elnök hívja össze saját kezdeményezésére vagy valamely tagállam kérésére.

(2) A felelősségi körükbe tartozó kérdések megvitatása céljából a bizottság összehívható más bizottságokkal együttes ülésekre is.

4. cikk

A napirend

(1) A napirend tervezetét az elnök állítja össze, és a bizottság elé terjeszti.

(2) A napirendben a következőket kell megkülönböztetni:

a) a Bizottság által elfogadandó azon intézkedések tervezetét, amelyeket a bizottságnak véleményeznie kell a 11. EFA végrehajtásáról szóló rendelet 14. cikkében említett eljárásnak megfelelően;

b) az olyan egyéb kérdéseket, amelyek információkérés vagy egyszerű eszmecsere céljából az elnök kezdeményezésére vagy egy bizottsági tag írásbeli kérésére kerülnek a bizottság elé.

(3) Bármely delegáció kérheti, hogy a bizottság valamely pontot tűzzön napirendre. Ezekre a pontokra vonatkozóan szóban vagy utólag írásban is nyújtható tájékoztatás.

(4) A napirendnek tartalmaznia kell az előző ülés jegyzőkönyvének jóváhagyását is.

(5) Legalább háromhavonként és amikor a naprakésszé tett információ rendelkezésre áll, a napirendet a soron következő ülésekre vonatkozó, hosszú távú indikatív terv kíséri. E tervnek tartalmaznia kell a véleményezésre benyújtott napirendi pontokat, valamint a tájékoztatás és vagy információcsere céljából előterjesztett horizontális, stratégiai EFA-kérdéseket. A tervnek tartalmaznia kell a soron következő félév folyamán a bizottság elé terjesztendő napirendi pontokat. Amennyiben lehetséges, a tervben meg kell jelölni azokat a napirendi pontokat is, amelyeket feltehetően a bizottság elé fognak terjeszteni az azt követő félévben.

5. cikk

A bizottság tagjainak megküldendő vagy benyújtandó dokumentáció

(1) Az elnök – az ügy sürgősségét és összetettségét is figyelembe véve – az ülés előtt kellő időben, de az ülés előtt legalább 21 naptári nappal megküldi a bizottság tagjainak az ülésre szóló meghívót, a napirend tervezetét és azoknak az intézkedéseknek a tervezetét, amelyről a bizottságnak véleményt kell nyilvánítania. Az üléssel kapcsolatos egyéb dokumentumokat, különösen a tájékoztatási célú és a véleménycserét szolgáló dokumentumokat, amennyiben lehetséges, ugyanezen határidőn belül kell benyújtani.

A dokumentumokat a 15. cikk (2) és a 15. cikk (3) bekezdésének megfelelően kell benyújtani.

(2) Az elnök, sürgősség esetén és amennyiben az elfogadandó intézkedés azonnali alkalmazása szükséges, saját kezdeményezésére vagy egy bizottsági tag kérésére lerövidítheti a dokumentumok benyújtásának az (1) bekezdésben említett határidejét. A határidő nem lehet hét naptári napnál rövidebb. A Bizottságnak írásban megfelelően meg kell indokolnia a sürgősségi eseteket.

(3) Kivételképpen, a valamely partnerországban felmerülő rendkívüli sürgősség esetén (például súlyos gazdasági, társadalmi és politikai körülmények, a fogadó ország által elszenvedett természeti katasztrófák, humanitárius válság vagy egyéb hasonló jellegű, nagyon gyors reagálást igénylő külső körülmények) az elnök a bizottság valamely tagjának kérésére vagy saját kezdeményezésére eltérhet az (1) és (2) bekezdésben megállapított határidőktől. A Bizottságnak írásban megfelelően meg kell indokolnia a rendkívüli sürgősségi eseteket.

(4) A (2) és (3) bekezdés nem alkalmazandó a 11. EFA végrehajtásáról szóló rendelet 7. cikkének (2) bekezdésében említett stratégiai dokumentumokra és többéves indikatív programokra, valamint ezek félidős és záró felülvizsgálat eredményeként történő módosítására.

(5) Szóbeli eljárásban véleménynyilvánítás céljából a bizottság elé terjesztett intézkedéstervezetek esetén a delegációknak az ülés időpontja előtt legalább három munkanappal írásban tájékoztatniuk kell a bizottság titkárságát:

a) azon napirendi pontokról, amelyekhez már elvi hozzájárulásukat tudják adni, és amelyeket (észrevételekkel vagy anélkül, további tájékoztatás kérésével vagy anélkül) „A” napirendi pontként; és

b) azon napirendi pontokról, amelyekről úgy vélik, hogy további megvitatást igényelnek, és ezért „B” napirendi pontként

történő felvételüket javasolják a 4. cikk (1) bekezdésében említett napirendre.

Bármely tagállam kérheti, hogy valamely „A” napirendi pontot további megvitatásra terjesszenek elő vagy helyezzenek át a „B” napirendi pontok közé a lehető legkorábban az ülést megelőzően, illetve kivételes esetekben az ülésen.

A delegációknak – lehetőség szerint – ugyancsak írásban és az ülés időpontja előtt legalább három munkanappal kell megfogalmazniuk megjegyzéseiket és további információk iránti kérésüket.

A Bizottság lehetőség szerint írásban még az ülés előtt legalább egy nappal további tájékoztatást nyújt, és válaszol minden észrevételre.

(6) Kellően indokolt, rendkívül sürgős esetben a Bizottság alkalmazhatja a 11. EFA végrehajtásáról szóló rendelet 14. cikke (4) bekezdésében meghatározott eljárást is. Ilyen esetekben az elnök az intézkedéseket azok elfogadását követő 14 napon belül megküldi a bizottságnak véleménynyilvánítás céljából.

6. cikk

A programozási dokumentumok megküldése a Közös Parlamenti Közgyűlésnek

A 11. EFA végrehajtásáról szóló rendelet 7. cikkének (1) bekezdésével összhangban a bizottság titkársága a programozási dokumentumokat a bizottságban részt vevő delegációk részére történő megküldéssel egyidejűleg tájékoztatásul megküldi a Közös Parlamenti Közgyűlésnek is.

7. cikk

A bizottság véleménye

(1) Ha egy kérdést a bizottság elé terjesztenek véleménynyilvánítás céljából, azt a 11. EFA végrehajtásáról szóló rendelet 14. cikke (3) bekezdésének, illetve (4) bekezdésének, valamint az Európai Unió tagállamai kormányainak a Tanács keretében ülésező képviselői közötti, az AKCS–EU partnerségi megállapodással összhangban a 2014–2020 közötti időtartamra szóló többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodás (3) (a továbbiakban: a belső megállapodás) 8. cikke (2) bekezdésének és (3) bekezdésének feltételei mellett és az ott meghatározott eljárással összhangban kell megvitatni.

(2) Amennyiben azt a bizottság egy tagja sem kifogásolja, úgy az elnök formális szavazás nélkül is megállapíthatja, hogy a bizottság konszenzussal kedvező véleményt nyilvánított az intézkedések tervezetéről.

(3) Szóbeli eljárás alkalmazásakor és az ülés során a tervezett intézkedés lényeges megváltoztatása vagy új ténybeli elemekkel történő kiegészítése esetén az elnök saját kezdeményezésére vagy valamely tagállam kérésére az ülés végére vagy egy későbbi ülésre halaszthatja a szavazást egy adott napirendi pontot illetően.

(4) Ha az elnök úgy dönt, hogy a (3) bekezdés alapján egy vagy több delegáció kérése ellenére sem halasztja el a szavazást, a halasztást kérő delegáció(k) fenntartással élhet(nek), amelyet az ülés napját követő naptól számított legfeljebb három munkanapon belül lehet visszavonni. E határidő elteltével a bizottság véleményét mint véglegeset kell rögzíteni. A Bizottság értesíti a tagállamokat azon tagállamok végleges álláspontjáról, amelyek delegációja a bizottságnál fenntartással élt.

(5) Az e bekezdés második albekezdésében foglalt rendelkezést nem érintve, amennyiben egy adott napirendi pont anyagait a bizottság tagjainak nem küldték meg az 5. cikk (1) és (2) bekezdésében meghatározott határidőn belül, úgy a szavazás a szóban forgó kérdésről elhalasztható a következő ülésig.

Az elnök javaslatára vagy valamely bizottsági tag kérésére, a bizottság egyszerű többséggel határozhat úgy, hogy az ügy sürgőssége miatt a kérdéses pontot napirenden tartja. Szükség esetén az ezen eljárási szabályzat 11. cikkében megállapított írásbeli eljárás alkalmazható.

(6) Az éves vagy többéves cselekvési programok vizsgálatával kapcsolatban bármely delegáció kérheti egy projektnek vagy programnak a cselekvési programból való visszavonását. Ha ezt a kérelmet – a belső megállapodás 8. cikkének (2) bekezdésével összefüggésben, a 8. cikk (3) bekezdése szerint – a delegációk blokkoló kisebbsége támogatja, a Bizottság az adott projekt vagy program nélkül fogadja el a cselekvési programot. Hacsak a Bizottság a bizottságban részt vevő delegációk álláspontjával összhangban úgy nem dönt, hogy nem kívánja végrehajtani a visszavont projektet vagy programot, az a későbbiekben a cselekvési programon kívül, egyedi intézkedésként újra benyújtható a bizottságnak, és ezt követően azt a Bizottság fogadja el a 11. EFA végrehajtásáról szóló rendelet 14. cikkében meghatározott eljárásnak megfelelően.

8. cikk

Véleménycsere

(1) Bármely delegáció bármikor felkérheti a Bizottságot, hogy tájékoztatást nyújtson a bizottságnak, és véleménycserét tartson a 11. EFA végrehajtásáról szóló rendelet 3. cikke (3) bekezdésében, 7. cikke (2) bekezdésében és 14. cikke (2) bekezdésében ismertetett feladatokhoz kapcsolódó kérdésekről. Valamely tagállam kérésére bármilyen értékelés, ideértve az ajánlásokat és a nyomon követési intézkedéseket, is megvitatható a bizottságban, a 11. EFA végrehajtásáról szóló rendelet 18. cikke (2) bekezdésének megfelelően. A 11. EFA végrehajtásáról szóló rendelet 18. cikkének (4) bekezdése értelmében a Bizottság áttekinti a 11. EFA – és a nemzeti indikatív programok – végrehajtásában elért előrehaladást, és a 2015. évtől kezdődően évente jelentéseket nyújt be a Tanácsnak az említettek végrehajtásáról. A szóban forgó jelentés a tagállamok kérésére a bizottságon belül is megvitatható.

(2) A szóban forgó véleménycsere nyomán a delegációk ajánlásokat fogalmazhatnak meg, amelyeket a Bizottság figyelembe vesz. A bizottság jegyzőkönyvének tükröznie kell az egyes felszólalásokat. A delegációk – a belső megállapodásnak a 8. cikk (2) bekezdésével együttesen értelmezett 8. cikkének (3) bekezdése szerinti – minősített többsége által támogatott felszólalás ajánlásként kerül rögzítésre.

9. cikk

Képviselet és a határozatképesség feltételei

(1) Minden delegáció egy bizottsági tagnak számít. Mindegyik tagállam határoz a delegációja összetételéről, és erről tájékoztatja az elnököt.

(2) Az elnök hozzájárulásával a delegációkat nem kormányzati szakértők is kísérhetik, az érintett tagállam költségére.

Ésszerű időn belül, de legkésőbb az ülés előtt 5 naptári nappal közölni kell az elnökkel:

a) az egyes delegációk összetételét, kivéve, ha az összetétel már ismert az elnök előtt;

b) a delegációkat kísérő szakértők nevét és beosztását, valamint jelenlétük indokait.

Ha az elnök a szóban forgó ülés kezdete előtt nem kifogásolja a szakértő részvételét, azt a hozzájárulás megadásának kell tekinteni.

Az ülést megelőzően az elnök tájékoztatja a delegációkat arról, ha az ülésen nem kormányzati szakértő részvétele várható, és egyben megadja a szakértő által képviselt szervezet nevét.

(3) Egy delegáció szükség esetén legfeljebb egy másik tagállamot képviselhet. A bizottság elnökét az ülés kezdete előtt a képviselendő delegáció erről írásban értesíti.

(4) A bizottság akkor határozatképes, ha a 11. EFA végrehajtásáról szóló rendelet 14. cikke (3) bekezdésének és (4) bekezdésének megfelelően a minősített többségi vélemény kialakítása lehetséges.

10. cikk

Harmadik felek és szakértők

(1) A csatlakozó országok képviselői a csatlakozási szerződés aláírásának időpontjától meghívást kapnak a bizottság ülésein való részvételre.

(2) Az elnök saját kezdeményezésére vagy valamely bizottsági tag kérésére a bizottság napirendjén szereplő konkrét napirendi pontok megvitatásához meghívhatja más harmadik felek képviselőit vagy egyéb szakértőket is. A tagállamok azonban egyszerű többséggel elutasíthatják az ülésen való részvételüket.

(3) Az (1) és (2) bekezdésben, valamint a 9. cikk (2) bekezdésében említett, harmadik felek képviselői és szakértők a bizottság szavazásán nem lehetnek jelen, és abban nem vehetnek részt.

11. cikk

Írásbeli eljárás

(1) Az elnök kellően indokolt esetben írásbeli eljárásban is kikérheti a bizottság véleményét. Az elnök közli a bizottsági tagokkal az intézkedések tervezetét, és az ügy sürgősségének megfelelően határidőt állapít meg a véleménynyilvánításra.

A delegációknak a javaslatok megküldésétől számítva 21 naptári nap áll rendelkezésre álláspont kialakítására. Ha egy bizottsági delegáció a közlésben megadott határidőn belül nem jelzi ellenvetését vagy tartózkodási szándékát, azt úgy kell tekinteni, hogy a javaslathoz hallgatólagosan hozzájárult.

Valamely partnerországban vagy -régióban előforduló sürgős vagy rendkívül sürgős esetekben az 5. cikk (2) bekezdésében és az 5. cikk (3) bekezdésében megállapított határidőket kell alkalmazni. A Bizottságnak írásban megfelelően meg kell indokolnia a sürgősség vagy a rendkívüli sürgősség esetét.

(2) Ha azonban valamely bizottsági tag kéri, hogy az intézkedéstervezeteket egy ülésen tekintsék át, az írásbeli eljárás ezzel befejeződik, és a javasolt intézkedéseket a következő ülésre kell áttenni.

(3) A Bizottság haladéktalanul, de legkésőbb a határidő lejártát követő 7 naptári napon belül írásban tájékoztatja a bizottság tagjait az írásbeli eljárás eredményéről.

12. cikk

Titkársági támogatás

A titkársági szolgálatot a bizottság részére a Bizottság biztosítja.

13. cikk

Az ülések jegyzőkönyvei és az ülésekről készült összefoglaló jelentés

Minden ülés jegyzőkönyve az elnök felügyelete mellett készül, és annak tartalmaznia kell a javasolt intézkedésekről kifejtett véleményeket, valamint az ülés során kifejezett álláspontokat is. A jegyzőkönyvet haladéktalanul és lehetőség szerint az ülést követő 14 naptári napon beül kell megküldeni a bizottsági tagoknak. Az egymástól négy hétre vagy annál közelebb eső ülések esetében a jegyzőkönyvet legalább hét nappal a soron következő ülést megelőzően kell megküldeni.

A delegációk a jegyzőkönyvvel kapcsolatos esetleges észrevételeiket írásban küldik meg az elnöknek. A bizottságot tájékoztatni kell arról, ha bármiféle véleménykülönbség áll fenn; ez esetben a javasolt módosítást a bizottság megvitatja. Ha továbbra is fennáll a véleménykülönbség, a javasolt módosítást mellékelni kell a jegyzőkönyvhöz.

14. cikk

Jelenléti ív

(1) Az elnök minden ülésen jelenléti ívet készít, amely megjelöli azon hatóságokat vagy szerveket, amelyekhez a résztvevők tartoznak, és a jelenléti ívet az adott ülés során kiosztja a résztvevőknek.

(2) Minden ülés kezdetekor bármely olyan delegációnak, amelynek részvétele a bizottság munkájában egy adott napirendi pont tekintetében összeférhetetlenséget jelent, tájékoztatnia kell erről az elnököt. Emellett a tagállamok által delegált személyek, az ülésen a 9. cikk (2) bekezdésével vagy a 10. cikk (2) bekezdésével összhangban az elnök engedélyével részt vevő szakértők, valamint a harmadik felek képviselői, akik az ülésen a 10. cikkel összhangban kapott meghívással vesznek részt, az ülések kezdetén tájékoztatják az elnököt az adott napirendi pontokkal kapcsolatos esetleges összeférhetetlenségről.

Összeférhetetlenség esetén az érintett személy az elnök kérésére a kérdéses napirendi pont tárgyalásának idejére visszavonul az ülésről.

15. cikk

Levelezés

(1) A bizottsággal kapcsolatos levelezést a Bizottságnak kell címezni, a bizottság titkárságának megjelölésével.

(2) A titkárság útján a delegációknak címzett levelezést a lehető leggyorsabb és legmegbízhatóbb elektronikus úton meg kell küldeni az érintett tagállam állandó képviseletének. Amennyiben az állandó képviselet a bizottságok munkájával kapcsolatban egy központi elektronikus címet ad meg a Bizottság számára, úgy a levelezés céljaira ezt a címet kell használni. A leveleket ezenkívül a tagállamok által a bizottságban való képviseletükre kijelölt személyeknek közvetlenül is lehet címezni.

(3) Különleges körülmények kivételével, a Bizottság és a delegációk közötti levelezést a Bizottság által rendelkezésre bocsátott elektronikus úton kell mindkét irányban lebonyolítani.

16. cikk

A dokumentumokhoz való hozzáférés és titoktartás

(1) A bizottság dokumentumaihoz való hozzáférés iránti kéréseket az 1049/2001/EK európai parlamenti és tanácsi rendeletnek (4) megfelelően kell kezelni. Az említett dokumentumokhoz való hozzáférés iránti kérésekről a Bizottság határoz saját, az eljárási szabályzatának megfelelően (5). Ha a kérés valamely tagállamhoz érkezik, az érintett tagállam az 1049/2001/EK rendelet 5. cikke szerint jár el.

(2) A bizottság tanácskozásai bizalmasak.

(3) A bizottság tagjaihoz, a szakértőkhöz és a harmadik felek képviselőihez eljuttatott dokumentumok bizalmasak, kivéve, ha a dokumentumokhoz az (1) bekezdés alapján engedélyezett a hozzáférés, vagy ha a Bizottság más módon közzétette azokat.

(4) A bizottság tagjai, a szakértők és a harmadik felek képviselői kötelesek tiszteletben tartani az e cikkben előírt titoktartási kötelezettségeket. Az elnök gondoskodik róla, hogy a szakértők és a harmadik felek képviselői tudomást szerezzenek a rájuk vonatkozó titoktartási követelményekről.

17. cikk

A személyes adatok védelme

A személyes adatokat a bizottságnak és munkacsoportjainak a 45/2001/EK európai parlamenti és tanácsi rendeletnek (6) megfelelően kell feldolgoznia, az elnök – mint az említett rendelet 2. cikkének d) pontja szerinti adatkezelő – felelőssége mellett.

18. cikk

Működési költségek

(1) A Bizottság viseli a bizottság működési költségeit, beleértve tagállamonként egy résztvevő számára az utazási költségeket is.

Ha az elkülönített pénzügyi előirányzat lehetővé teszi – és az előirányzat keretein belül – a Bizottság két olyan delegációtag utazási költségeit is fedezi, akik erre vonatkozóan kérelmet nyújtanak be.

(2) A Bizottság bocsátja rendelkezésére a bizottság munkájához szükséges helyiségeket és anyagi erőforrásokat.

(1) A Tanács (EU) 2015/322 rendelete (2015. március 2.) a 11. Európai Fejlesztési Alap végrehajtásáról (HL L 58., 2015.3.3., 1. o.).

(2) A Tanács 2013/755/EU határozata (2013. november 25.) az Európai Unió és a tengerentúli országok és területek társulásáról (tengerentúli társulási határozat) (HL L 344., 2013.12.19., 1. o.).

(3) HL L 210., 2013.8.6., 1. o.

(4) Az Európai Parlament és a Tanács 2001. május 30-i 1049/2001/EK rendelete az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.).

(5) A Bizottság eljárási szabályzata (C(2000) 3614) (HL L 308., 2000.12.8., 26. o.).

(6) Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).